L’implant
de scuele catalane che al previôt l’ûs veicolâr de lenghe
proprie de Catalogne nol è cambiât e al va dilunc a mantignî la
centralitât di cheste lenghe dilunc vie dal percors scolastic sei
intai istitûts publics, sei ta chei privâts finanziâts cun fonts
publics. Chest il messaç marcât de ministre pe scuele, Irene Rigau,
intal rispuindi a di une interogazion fate indenant dal PP intal
Parlament de Catalogne. Lis sentencis dai tribunâi spagnûi che tai
ultins agns a son intervignudis sul sisteme scolastic catalan, e à
zontât la Rigau, a son stadis rispietadis dal moment che lis fameis
che a àn domandât pai lôr fîs l’ûs dal castilian tant che
lenghe veicolâr a son stadis contentadis. Lis domandis a restin però
margjinâls e a son daûr a calâ. Cun di fat, daûr dai dâts
comunicâts in Aule de ministre, se intal an scolastic 2011-2012 a
domandâ di doprâ il spagnûl tant che lenghe di riferiment pai lôr
fruts a jerin stadis 106 fameis, chest an a son stadis a pene 17 in
ducj i istitûts publics de Catalogne.
Font:
Granada Digital, 03/04/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn ast_Latn